
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2022. év II. negyedévére vonatkozóan.
Kérem a beszámoló szíves megtárgyalását és elfogadását.

…/2022. (VIII. 25.) ÖKT határozati javaslat

Sülysáp Város Önkormányzatának Képviselő-testülete a 2022. év II. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester
Sülysáp, 2022. augusztus 18.

Horinka László 


polgármester
BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2022. év II. negyedévi döntésekről

POLGÁRMESTER ÁLTAL HOZOTT DÖNTÉSEK

I. Önkormányzati szociális támogatások

Polgármesteri hatáskörben 2022. II. negyedévében 11 db háztartás esetében állapítottunk meg települési lakásfenntartási támogatást (78.500,-Ft összegben), ebből 7 háztartás újraigénylő. Új igénylés 2022. II. negyedévében 4 db érkezett. 

Ebben a negyedévben 182 esetben történt kifizetés/ átutalás 1.245.000,- Ft összegben, ez átlagban 64 háztartást érintett, átlagosan havi 415.000,- Ft/ hó értékben. 

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Ezek hiányában pedig házipénztárból vagy folyószámlára utalással történő kifizetés történik. Házipénztárból átlagosan havi 5 fő részére (átlagosan: 31.000,-Ft/hó), utalással átlagban havi 3 fő (átlagosan: 20.000,-Ft/hó) részére történt kifizetés. Ez az aktuális negyedévben összesen 153.000,-Ft összegben jelentett kifizetést ebben a két kifizetési formában.

Települési krízistámogatás megállapításra iránti kérelemmel 43 esetben fordultak hivatalunkhoz. Minden esetben pénzbeli ellátást állapítottunk meg összesen 419.000,- Ft összegben. 

A sülysápi újszülöttek köszöntésére, illetve családjaik támogatására továbbra is biztosítjuk a babacsomagot. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30 ezer forint értékben, 2022. II. negyedévében 11 alkalommal került sor babacsomag kiosztására, összesen 330.000,-Ft értékben. 

Polgármesteri hatáskörben 2022. II. negyedévében 56 esetben került sor települési létfenntartási támogatást kifizetésére a házipénztárból, illetve 5 esetben bankszámlára utalással, összesen 517.000,- Ft értékben.

2022. II. negyedévében havonta átlagosan 20 fő volt jogosult erre az ellátásformára, átlagosan havi 8.475,-Ft összegben. A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására ebben a negyedévben nem került sor.

Települési temetési kölcsön megállapítására a fenti időszakban nem került sor. 

2022. II. negyedévében köztemetés elrendelésére 1 esetben került sor, 127.000,-Ft összegben.
A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül. Továbbá az a szülő/gondviselő, amennyiben óvoda- vagy tanköteles korú, sajátos nevelési igényű gyermekének nevelése/oktatása nem biztosítható a helyi köznevelési intézményekben, ezért rendszeresen más településre kell utaztatnia.  
2022. II. negyedévben 35 fő nyugdíjas, 64 fő közép, illetve felsőoktatásban részt vevő diák, 475 fő általános iskolai diák jogosult a támogatásra összesen 861.000,- Ft értékben. SNI-s diákok utazási támogatásához 2022. II. negyedévében összesen 30.000,- Ft-ot fizettünk ki a szülőknek.
A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.

II. Közterület-használati engedély

A Polgármester átruházott hatáskörében hozott döntései 2022. II. negyedévben a közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:
· 2 db közterület használati engedély került kiadásra reklámtáblák kihelyezésére és cirkuszi tevékenységre, 
· 1 kérelem visszautasításra, illetve egy mozgóárusításra szóló közterület-használati engedély módosításra került. 

III. Önkormányzati vagyonnal kapcsolatos intézkedések
A Sülysáp József Attila utca 43. alatti belterületi ingatlant a Képviselő-testület 54/2022. (III. 24.) ÖKT határozata alapján értékesítettük, az adásvételi szerződés aláírása 2022.05.19-én megtörtént.
2022. április 7. napján aláírásra került az adásvételi szerződés a Képviselő-testület 38/2022. (III. 9.) ÖKT határozata alapján értékesített külterületi ipari csarnokunkra. A csarnok értékesítésére tulajdonjog fenntartással került sor, a vételár hátralékos részét a vevő két év alatt teljesíti.

2022.május 2. napján új bérleti szerződés került aláírásra a Sülysáp 768 hrsz.-ú földrészlet hasznosítására, kaszálás céljára. 

Sülysáp, 2022. augusztus 18.



Horinka László

